google/wiki40b huggingface dataset:
Forsoningsmøte

Forsoningsmøte (engelsk: Restorative justice) betegner et relativt nytt begrep innenfor den tradisjonelle kriminologien og er en form for oppvaskmøter som arrangeres mellom ofre og tiltalte i en politisak for å behandle konsekvensene etter kriminalitet eller overgrep. Konseptet er tatt i bruk i Norge, og ble snappet opp fra Storbritannia. Det har vært i bruk et par år i Norge, og brukes spesielt i saker om trusler, skadeverk eller lignende. Tanken bak konseptet er at ting kommer klarere frem når alle møtes, og eventuelle misforståelser kan da rettes opp.
Indiantown kraftverk

Indiantown kraftverk er et kullkraftverk i Martin County, delstaten Florida, USA. Det har en installert produksjonskapasitet på 395 MW, fordelt på 1 blokk / turbin. Brenselkilden er kull.
Thanks for the Memory

«Thanks for the Memory» er en amerikansk sang komponert av Ralph Rainger med tekst av Leo Robin til filmen The Big Broadcast of 1938 (1938). Sangen ble fremført av Bob Hope og Shirley Ross. Senere har den blitt spilt inn av blant andre Dorothy Lamour, Bing Crosby, Ella Fitzgerald, Frank Sinatra og Harry Nilsson.

Kjente versjoner

Bob Hope og Shirley Ross introduserte sangen i filmen The Big Broadcast of 1938 (1938). I filmen spiller de to et tidligere ektepar som møtes igjen og mimrer over de gode stundene i forholdet deres. Sangen vant Oscar for beste sang og ble Hopes signatursang. Den er på 63.-plass på Det amerikanske filminstituttets liste over de 100 beste filmsangene. Dorothy Lamour, som også var med i filmen, spilte inn en soloinnspilling av sangen. «Thanks for the Memory» har også blitt spilt inn av blant andre Bing Crosby, Ella Fitzgerald, Frank Sinatra og Harry Nilsson.
Sangen blir ofte regnet som en søstersang til «Two Sleepy People», som ble komponert i september 1938 av Hoagy Carmichael, med tekst av Frank Loesser. Den ble også fremført av Hope og Ross.

Parodier

Marilyn Monroes fremførelse av «Happy Birthday, Mr. President» til den daværende amerikanske presidenten John F. Kennedy 19. mai 1962 inneholder et spesialskrevet vers basert på «Thanks for the Memory». En omskrevet versjon av sangen, som fikk tittelen «Thanks for the Medicare», ble fremført av rollefiguren til Estelle Getty i episoden «Letter to Gorbachev» i situasjonskomedien Pantertanter.
Connie Chung fremførte «Thanks for the Memory» i siste episoden av TV-programmet som hun hadde sammen med ektemannen Maury Povich, Weekends with Maury and Connie, i 2006. Judi Dench fremførte en versjon av sangen til Michael Parkinson da han hadde sin aller siste sending av talk showet sitt, Parkinson, i 2007.
Frey (tidsskrift)

Frey var et tidsskrift for vitenskap og kunst, som utkom i Uppsala fra 1841 til 1850.
Tidsskriftet ble utgitt av Per Erik Svedbom. Redaktører var framstående akademikere fra Uppsala universitet, nemlig Fredrik Georg Afzelius 1841, Carl Edvard Zedritz 1842-43 og 1847-48 samt Carl Bergstedt 1844-46 og 1849-50. Blant medarbeiderne, som også for det meste var fra Uppsala, kan nevnes Carl Wilhelm Böttiger, Fredrik Ferdinand Carlson, Bernhard Elis Malmström, Wilhelm Erik Svedelius, Carl Johan Tornberg og Jonas Wahlström.
I bladet ble det mest skrevet om populærvitenskap på høyt nivå og var dermed ikke direkte opinionsdannende.
Yuka Yamazaki

Landslaget

Yuka Yamazaki spilte 7 landskamper for Japans kvinnelandslag.
My Boy Jack

Handling

Satt til 1. verdenskrig. Den verdenskjente forfatteren Rudyard Kipling (David Haig) bruker sin store innflytelse til å få sin synshemmede sønn Jack (Daniel Radcliffe) inn i militærtroppen, som alltid har vært hans store drøm – selv om hele familien egentlig er imot at Jack melder seg. Når Jack meldes savnet etter kamp må Rudyard sammen med kona Caroline (Kim Cattrall) og datteren Elsie (Carey Mulligan) igjen bruke familiens innflytelse til å finne ut hva som har skjedd med gutten.
RS «Kragerø»

RS 32 «Kragerø» var en av Redningsselskapets redningsskøyter. Hun ble bygget i 1920 etter tegninger av Colin Archer og er av Vardø/Solli-typen. Midler til skøyta ble for en stor del samlet inn av kvinneforeningen av Redninsselskapet i Kragerø og fikk derav navnet «Kragerø». Hun var i tjeneste i 40 år, har reddet 37 mennesker og ydet bistand til 1275 fartøyer. Under krigen transporterte hun en rekke flyktninger til Sverige. Etter krigen fungerte hun en periode som minesveiper.
I 1960 ble hun solgt til USA og ble seilt over av amerikaneren Glisner fra San Diego. Etter noen år ble hun videresolgt til San Francisco. I 1995 kom hun igjen til salgs. Ryktene nådde Olav Bjørshol som kjøpte og seilte RS 32 tilbake til Norge i mars 1996 der hun gjennomgikk omfattende restaurering frem til 2002. Deretter har RS 32 hatt hjemmehavn ved Isegran i Fredrikstad. Hun eies for øyeblikket av Knut Nilsen og Kathinka Gyllenhammar.
Hīnayāna

Hīnayāna (sanskrit og pāli; devanāgarī: हीनयान​; tibetansk: ཐེག་པ་དམན་པ, theg pa dman pa; mongolsk: baga holgon, kinesisk: 小乘 xiǎoshèng; japansk: しょうじょう shōjō; vietnamesisk: tiểu thừa) er et begrep som ble konstruert av tilhengere av den buddhistiske retningen mahāyāna («den store vogn») i det første århundre e.Kr. Hīnayāna betyr ordrett «den mindreverdige vognen» og ble brukt som et skjellsord om buddhistiske retninger som stod utenfor mahāyāna.
Ordet hīna betyr «mindreverdig» både på sanskrit og pāli. Da dette ble oversatt til kinesisk og tibetansk, ble imidlertid ordet hīna gjengitt som «liten» (tibetansk: ཐེག་པ་, theg pa; kinesisk: 小, xiǎo). De endret semantikken fra «liten kvalitet» til «liten mengde». Og kinesiske og tibetanske buddhister skapte på denne måten et nytt ord som ikke eksisterte på sanskrit eller pāli, nemlig «den lille vogn». Og slik oppstod det en misforståelse i tibetansk og østasiatisk buddhisme, så vel som blant vestlige orientalister. Misforståelsen gikk ut på at «hīnayāna» var en fellesbetegnelse på alle de tidlige buddhistiske skolene som gikk forut for mahāyāna, deriblant theravāda.
De tidlige buddhistiske skolene omfattet imidlertid 18–20 forskjellige skoler, og mer spesifikt var den såkalte «hīnayāna» etter alt å dømme vaibhāṣika, en skole innenfor retningen sarvāstivāda. Det som er sikkert er at det ikke var theravāda. Skolen sthaviravāda og dens etterfølgere theravāda, var for lengst utdødd på det indiske subkontinent da striden mellom mahāyāna og vaibhāṣika raste.
Det har vært mye strid omkring begrepet hīnayāna. World Fellowship of Buddhists erklærte i 1950 at benevnelsen hīnayāna ikke skal brukes om noen buddhistiske retninger som eksisterer i dag, herunder theravāda. Retningen theravāda oppfatter benevnelsen som nedsettende, og bruker den aldri om seg selv. Siden starten på 1980-tallet har enkelte forskere brukt begrepet nikāyabuddhisme som erstatning for navnet hīnayāna.
I dag brukes hinayana-begrepet av mahayana-buddhister både for å betegne studier på lavere grad.
Ordre Reaux Croix

Ordre Reaux Croix er en martinistorden som ble formelt stiftet i 2002, på 250års jubileet for Ordens grunnleggelse.
O.'.R.'.C.'. er en internasjonal orden med sin Storlosje i Norge.

Organisasjon

Ordre Reaux Croix skiller seg fra andre martinistordener, i og med at den opererer alle tre formene for martinisme under ett banner.
Disse tradisjonene er:
Voie Cardiaque
Saint-Martins mystisisme, slik den ble organisert av Papus.
Elus Cohens
Pasqually's system, verdens eldste magiske orden.
 Chevalier Bienfaisant de la Cité Sainte 
Jean-Baptiste Willermoz' riddersystem.
Alt opptak begynner i Voie Cardiaque, og etter en minstetid på to års studier, er det mulig å bli med i de øvrige grenene.
Ordenens Storloge er i Norge, og har i øyeblikket jurisdiksjoner i Sverige, Canada, Argentina, Spania og England.
Orden har ingen tilknytning til frimureri, og operer full likestilling mellom menn og kvinner.

Lære

Ordenens lære hviler på tre grunnvoller: kristen mystisisme, kabbalah, og læren til våre forfedre i Tradisjonen; Louis-Claude de Saint-Martin, Martinez de Pasqually og Jean-Baptiste Willermoz.
I motsetning til de fleste samtidige martinistordener, er innholdet i O.’.R.’.C.’., både nåværende og kommende, basert direkte på de tre grunnleggernes lære og arv, og formidles derfor innen et kristent symbolspråk. Dette til tross, så inviterer ordenen 'alle velvillige begjærsmennesker, med en tro på et høyere vesen' uavhengig av religiøs overbevisning.
Ordenens lære formidles fra person til person i et Oratorium, eller Tempel. Og alle aspekter av arbeidet er basert på et nært forhold mellom mentor og student.
Ordenen stammer fra, og inkorporerer autentiske linjer og materiale fra Elus Cohens, C.’.B.’.C.’.S.’., Ordre Martiniste, og de russiske Martinistene og Teoristene.
Ordenen har som mål å gi menn og kvinner veiledning i det største av alle arbeid, selverobringen.
Å formidle til dem den lære og de verktøy som forpaktes av Tradisjonen, slik at de selv kan bryte de segl som hindrer mennesket fra å se sitt Opphav, sitt Livs Natur, og sin Bestemmelse.
Det er mange steg på denne veien, og vår lære formidles derfor gradvis igjennom strengt hemmeligholdte innvielser som reflekterer menneskets tilblivelse og utfoldelse. Ordenen vil kun akseptere kandidater som er nitid, modige og ærlige i sitt begjær og sine bestrebelser etter større selverkjennelse.
Ordenen er dypt esoterisk i sin natur, og leser den Kristne doktrine og skrift med mystiske øyne. Vår grunnvoll er læren om menneskets fall fra sin første tiltenkte posisjon i skaperverket, forståelsen av vår nåværende tilstand og veien tilbake dit hvorfra vi kom.

O.'.R.'.C.'. i Norge

I dag er den største norske selvstendige martinistordenen, Ordre Reaux Croix.
O.R.C. har templer i 7 land, deriblant Norge, og opererer både Hjertets Vei (de tre Papus gradene), Elus Cohens og Chevaliers Beneficiantes de la Cite Sainte.
Ordnen har både menn og kvinner som likestilte medlemmer, og har ingen religiøse krav til medlemskapet utover en tro på én guddom.
Nessekonge

Nessekonge er et politisk ladet navn brukt på såkalte «privilegerte handelsmenn» eller væreiere på kysten av Nord-Norge fra siste halvdel av 1700-tallet. Det å være «privilegert handelsmann» betyr at de hadde fått tillatelse fra kongen til å drive handel. Det skal ha vært rundt 200 – 300 nessekongestyrte handelssteder eller fiskevær fra Brønnøysund i sør til Vardø i nord. Nessekongene hadde sin storhetsperiode fra siste halvdel av 1800-tallet og fram til 1910. Etter dette gjorde utviklingen av fiskeflåten og offentlig transport med dampskip fiskerne mindre avhengige av de lokale fiskekjøperne, fangsten kunne nå omsettes der det gav best fortjeneste.
Nessekongene hadde en dominerende stilling i lokalmiljøet, både økonomisk, sosialt og politisk. De drev lokalhandel, råfiskekjøp og fiskeproduksjon og eide ofte det lokale jordegodset. De siktet etter å forsyne lokalbefolkningen med alt de behøvde av varer utenfra, og omsetningsmonopolet resulterte i at det ikke ble rom for konkurrenter. De dekket alle behov fra mat og brensel til båter og ferdiglaftede hus. Ofte var salg av varer og kjøp av fisk koblet sammen, slik at handelen mer var et varebytte, og nessekongen tjente både på kjøp og salg. Siden det var lite penger i omløp, skjedde ikke bare handelen på bok, men også befolkningens andre utgifter ble bokført hos nessekongen. Dette kunne for eksempel være skatter eller medisinsk behandling. Fiskernes lottoppgjør skjedde også ofte gjennom nessekongen, så han fungerte på mange måter som bank. Dette gjaldt også for kreditt, både driftskreditt for fiske, forbrukskreditt og lån til hus og jord, redskap og båter. Ofte var det små sjanser til å få gjelden nedbetalt. Nessekongen sikret gjelden ved at de som var skyldig penger, måtte pantsette eiendom. Hvis så folk ikke kunne betale gjelden sin, kunne det føre til tvangsinndrivelse eller tvangsauksjon av båt, hus og eiendom, som var eksistensgrunnlaget for befolkningen. Det var forskjellig praksis på hvordan inndrivelse av gjeld ble gjort, noen lot de gamle eierne bli boende på gården som leilendinger, mens andre kastet folk ut og tok nye brukere inn. Ofte hadde nessekongene i tillegg til handelsmonopol, politisk makt som ordførere og i andre verv, noe som i mange tilfeller undergravde kommuneinstitusjonen.
Den kanskje mest kjente nessekongen var Erasmus Benedigt Kjerschow Zahl på Kjerringøy, som var modell for Knut Hamsuns handelsmann Mack i hans romaner.
De hvite bussene (TV)

Handling

Den norske diplomaten Niels Christian Ditleff ledet under den andre verdenskrig Den norske Reliefsentral i Stockholm. Han mobiliserte lederen for det svenske Røde kors, grev Folke Bernadotte, til aksjonen for å bringe skandinaviske fanger ut av tyske fengsler og konsentrasjonsleire. «London-regjeringen» fulgte imidlertid «stay put»-doktrinen: Fangene skulle forbli der de var. Resultatet ble en omfattende operasjon gjennomført av danske og svenske hjelpekors med hvitmalte busser som hadde rødmalte kors på takene. På krigens siste dag var 20 000 fanger av ulike nasjonaliteter brakt i sikkerhet.
Schizogaster

Utseende

En middelsstor, kraftig, brunlig trebukk. Antennene er kamformede og rundt halvparten så lange som kroppen. Pronotum er avrundet med en tann på hver sidekant. Dekkvingene er avsmalnende bakover og spriker i midten slik at deler av bakkroppen og flygevingene ikke er dekket. Hos hannen er antenner, bein og dekkvingenes fremre del lyse, hunnen er helmørk. Beina er nokså korte.

Utbredelse

Arten er utbredt i Sentral-Afrika, kjent fra Kongo.
Pseudostenaspis

Utseende

En nokså stor, matt, brungul og mørkbrun trebukk. Antennene er tynne, rundt halvparten så lange som kroppen. Pronotum er avrundet sekskantet, lyst brungult med mer eller mindre utbredte, brune flekker. Dekkvingene er jevnbrede, brungule ved roten og brune i spissen, fargen imellom disse områdene kan være brungul eller mørkbrun. Beina er middels lange, lårene slanke.

Utbredelse

Arten er bare kjent fra Brasil (São Paulo).
Taylorrekke

En taylorrekke  i matematikk er en representasjon av en funksjon som en rekke, der leddene er definert ved hjelp av den deriverte av funksjonen og der alle deriverte har samme funksjonsargument.  Dersom funksjonsargumentet er lik null kalles rekken også en maclaurinrekke.
Taylorrekker er navngitt etter den engelske matematikeren Brook Taylor (1685–1731), som introduserte disse i 1715.  Den skotske matematikeren Colin Maclaurin (1690–1746) var en ivrig bruker av spesialtilfellet med funksjonsargument lik null.  
Funksjoner kan ofte bli tilnærmet ved hjelp av et endelig antall ledd i en taylorrekke.  Taylors teorem gir et estimat for feilen i en slik tilnærming.  De første n leddene i en taylorrekke danner et taylorpolynom av grad (n-1).  Taylorrekken til en funksjon er grensefunksjonen til følgen av taylorpolynom, dersom grensefunksjonen eksisterer.  En funksjon trenger ikke å være lik taylorrekken, selv om rekken konvergerer overalt.  En funksjon som er identisk med taylorrekken i et åpent intervall sies å være en analytisk funksjon.
India Gate

India Gate, opprinnelig All India War Memorial, er en triumfbue i den indiske hovedstaden New Delhi. Den ble tegnet av Edwin Lutyens og innviet i 1931. India Gate er et minnesmerke over alle de indiske soldatene som døde i første verdenskrig og i de anglo-afghanske krigene. Monumentet er 42 meter høyt og inneholder navnene på omkring 90 000 falne soldater,
Opprinnelig stod det en statue av kong Georg V av Storbritannia under triumfbuen. Denne ble fjernet etter den indiske uavhengigheten, og India Gate brukes nå som Den indiske hærens ukjente soldats grav, kjent som Amar Jawan Jyoti («Den udødelige soldat«).
AXXo

aXXo er et alias på Internett som er angivelig forfulgt av Motion Picture Association of America (MPAA) for brudd på opphavsrettigheter og det som karakteriseres som piratkopiering. aXXo ble populær for å konvertere kommersielle DVD-filmer til AVI-filmer (mediafiler) som ble lastet opp på internett for fri nedlasting. Disse mediafilene er enkle å distribuere via internett og enkle å laste ned for å ses på hjemme-PC-er.
Disse mediafilene fra aXXo er populære blant fildelingssamfunn som benytter teknologier som peer-to-peer-protokoller, som eksempelvis BitTorrent. Eric Garland, administrerende direktør for BigChampagne, et selskap som overvåker ulovlig nedlastning på Internett, har funnet ut ved tilfeldig prøver at 33,5 prosent av filmer som blir lastet ned hadde sin opprinnelse hos aXXo. Grunnen til at mediafilene til aXXo er populære er at de er produsert relativt kompakte, små i størrelse og med kvalitet relativ lik originalen. Filstørrelsene er gjennomsnittlig 700 MB, det samme som en CD. Ettersom aXXo har godt omdømme i henhold til rekompilert kvalitet er navnet eller signaturen aXXo stundom forfalsket av en rekke etterlignere.
Identiteten til signaturen aXXo er ikke offentlig kjent, noe som gjør det vanskelig for myndighetene å oppspore ham. En rekke individer har hevdet å være, eller har fått sitt navn tilknyttet aXXo. I et intervju hvor en person hevdet å være aXXo beskrev han seg selv som et enkeltindivid som hadde rippet DVD-plater siden han var tenåring. Den 15. desember 2008 lastet aXXo opp sin film nummer 1000, en ulovlig kopi av en skrekkfilm.
Sojuz TM-32

Høydepunkter fra ferden

Sojuz TM-32 brakte et mannskap på tre (to russere og en amerikaner, den siste en romturist) til Den internasjonale romstasjonen. Det koblet seg automatisk til romstasjonen, bare noen få timer etter at romfergen Endeavour på ferd STS-100 hadde forlatt stasjonen. Mannskapet ombord ble der i en uke og returnerte så i Sojuz TM-31, som hadde vært tilkoblet romstasjonen som en livbåt for ISS Ekspedisjon 1 og ISS Ekspedisjon 2. Sojuz TM-32 ble så den nye livbåten for Ekspedisjon 2 og ISS Ekspedisjon 3, og ble landet av et besøkende mannskap ombord på romferd Sojuz TM-33.
Acadèmia Valenciana de la Llengua

Acadèmia Valenciana de la Llengua (Valensiansk språkakademi) er en institusjon som holder til i byen Valencia i Comunitat Valenciana i Spania, og som har ansvar for standardiseringa av det valensianske språket (som i andre regioner er kjent som en dialekt av katalansk) og verne om bruken av det. Det ble oppretta 16. september 1998.
Ifølge sine vedtatte regler, må akademiets reguleringer følge den virkelige bruken av språket, respektere valensiansk leksikografisk og litterær tradisjon, og basere seg på rettskrivingsreglene som ble vedtatt i 1932.
Nebraspis

Utseende

Middelsstore, avlangt ovale, halvblanke, mørke (i alle fall på døde eksemplarer) skjoldbiller, kan ha noe metallisk glans. Det mest slående trekket er at dekkvingene har grov, nettmasket skulptur. Dekkvingene framhjørner er ikke framskytende. Hodet er ikke synlig ovenfra, antennene omtrent så lange som pronotums bredde. Pronotum er avrundet, noe smalere enn dekkvingene, danner ikke en kontinuerlig kurve med dem. Dekkvingene er rundede uten påfallende utvidete sidekanter. Beina er nokså korte.

Levevis

Artenes vertsplanter er ukjente.

Utbredelse

Slekten er utbredt i Brasil, Paraguay og Argentina.
Bembidion pallidipenne

Utbredelse

Bembidion pallidipenne finnes nord i Europa, østover til Russland og Hviterussland. Den er også registrert fra Norge.

Utseende

Bembidion pallidipenne er en liten løpebille med en ganske slank og litt flat kroppsform. Antenneleddene har  lange hårbørster i spissen, antennens fjerde ledd har fine korte tilliggende hår. (Krever forstørrelse for å se),  Fasettøynene er noe utstående. Maxillarpalpene har et lite og nålformet endeledd, dette skiller slekten fra de andre nordiske løpebillene, hvor dette leddet er mye større og mer økseformet. Mange av artene i slekten er like hverandre og er vanskelige å artsbestemme.

Levevis

Bembidion pallidipenne tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de voksne, både i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Baix Penedès

Baix Penedès er et comarca i Catalonia, hvis hovedstad er El Vendrell. 
Det grenser i nord til Alt Camp, i øst til Alt Penedès og Garraf, i sør til Middelhavet, og i vest til Tarragonès.
Baix Penedès har 90 891 innbyggere og et areal på 296,24 km².
PlayOnLinux

PlayOnLinux er et grafisk brukergrensesnitt som gjør det mulig å kjøre Windows-spill på Linux på en enkel måte. PlayOnLinux støtter dessuten kjøring av Microsoft Office (2000 til 2010), Microsoft Internet Explorer, og andre applikasjoner som Apple iTunes og Safari.
PlayOnLinux bygger på Wine og er programmert i en kombinasjon av shell-skript (sh), Python og wxPython.
Steffen Kverneland

Arbeid

Steffen Kverneland er i hovedsak en selvlært tegner, men har fått god hjelp av sin onkel, maleren og tegneren Karl Anton Østensjø. 
Kverneland debuterte allerede som 16-åring i humorbladet KOnk. På første del av 1980-tallet leverte han serier til en rekker undergrunnsfanziner, slik som Brage. Han tegnet ofte under pseudonym, et av dem er S. Susej. 
Kvernelands debutalbum, De knyttede never, kom ut i 1993 på det lille forlaget TEGN A/L Bum. For dette albumet fikk han Sproingprisen. Albumet var basert på Øvre Richter Frichs roman om «den ariske kjempen» Jonas Fjeld. Dette var ikke første gang han lagde en serie basert på litterære tekster. Han hadde samme år lansert serien Amputerte klassikere. Det er en uhøytidelig og satirisk lek med kjente litterære verk, der hele bøker kan være gjengitt på én tegneserieside, mens andre utgjør små føljetonger. Amputerte klassikere ble samlet i fire album (1994–2001)
I 2001 ga Kverneland også ut et hefte om dikteren Arne Garborg. I heftet har han dreid fokuset bort fra verket og over til dikteren. Heftet, som het Garborg & Co, minner både i tittel og logo mye om Donald Duck & Co. Kverneland har fremstilt Garborg som rabiat fyllebøtte i sterk kontrast til den mer vanlige forestillingen om ham som traust målmann og forfatter. Han har også jobbet som karikaturtegner for avisene Ny Tid, Dag og Tid, Samtiden og Nationen.
I 2004 utgav han sammen med Lars Fiske Olaf G., en prisbelønt tegneseriebiografi om den norske mestertegneren Olaf Gulbransson. Høsten 2006 utga Fiske og Kverneland nok et samarbeidsprosjekt; tegneserieboken Kanon, som hittil er utkommet i fem bind.  Kvernelands bidrag har hovedsakelig vært en føljetong om Edvard Munch. I 2013 ble en omarbeidet og utvidet versjon av den samlet i ett bind - Munch, som Kverneland fikk Brageprisen i sakprosa for i 2013.

Kunstutstillinger

Steffen Kverneland har deltatt på en mengde kollektivutstillinger, deriblant Høstutstillingen, og hatt flere separartutstillinger, blant annet en på Henie-Onstad Kunstsenter og en dobbeltutstilling med Lars Fiske parallelt i Grafills R21 (galleri i Rosenkrantz' gate 21 i Oslo) og Tegnerforbundet 2011. Kvernelands arbeider er innkjøpt av Nasjonalgalleriet.
Hidehiko Shimizu

Karriere

Hidehiko Shimizu startet sin profesjonelle karriere i Nissan Motors i 1977. Han har tidligere vært trener for Yokohama Marinos, Avispa Fukuoka, Kyoto Purple Sanga og Vegalta Sendai.
Cyprien Richard

Karriere

Richard deltok for første gang i verdenscupen 17. desember 2000 i Val-d’Isère, men det tok lang tid før han oppnådde særlige resultater. Først i sesongen 2007/08 tok han sine første verdenscuppoeng, med en 24.-plass i storslalåmrennet i Beaver Creek. Den 8. mars 2008 i Kranjska Gora var han for første gang blant de ti beste. I verdenscupfinalen i Bormio 14. mars 2008 tok han sin første pallplassering med en tredjeplass i storslalåm. Den samme sesongen kom han på tredjeplass i storslalåmdelen i europacupen. 8. januar 2011 tok han sin første seier i verdenscupen da han delte førsteplassen i storslalåm i Adelboden med Aksel Lund Svindal.
Han deltok for Frankrike under Vinter-OL 2010, men fullførte ikke i storslalåm som var den eneste øvelsen han deltok i.